د افغان سندرغاړو بشري حقونو صریح نقض او د نړیوالو بشري سازمانونو دریځ

Pashtomusic.org/ report

په افغانستان کې د افغان سندرغاړو پر وړاندې د بشري حقونو صریح نقض یوه جدي ستونزه ده، چې د طالبانو واک ته له بیا رسېدو وروسته لا پسې زیاته شوې ده. طالبان د خپل سخت دریځ له کبله موسیقي د دین له مخې ناروا بولي، چې له امله یې ګڼ شمېر سندرغاړي ځورول شوي، ګواښل شوي، بندیان شوي، یا مجبور شوي چې له هېواده وتښتي.

راپورونه وايي چې دا مهال په افغانستان کې د بشري حقونو د نقض مختلفې بڼې د مشاهدې وړ دي چې د بشري حقونو سیمه ییزو او نړیوالو سازمانونو ورباندې غبرګونونه ښودلي دي.

* **ګواښونه او فزیکي ځورونه**: سندرغاړي او له موسیقۍ سره تړلي کسان د نیونې، شکنجې یا حتی وژنې له ګواښونو سره مخ دي.
* **د فعالیتونو بندیز**: د موسیقۍ پروګرامونه، محفلونه، او د موسیقۍ نور فعالیتونه منع شوي دي. د موسیقۍ آلات په ډله‌ییزه توګه ویجاړ شوي دي.
* **جبري کډوالي**: ګڼ شمېر سندرغاړي له ګواښونو د ځان ژغورلو لپاره ایران، پاکستان، یا نورو هېوادونو ته تښتېدلي دي.
* **اقتصادي زیان**: سندرغاړو او له موسیقۍ سره تړلیو کاروبارایانو د خپل کار روزګار اصلي عاید ات له لاسه ورکړي دي.

په پېښور کې یوه افغان تبله غږونکي د نوم نه ښودو په شرط راته دمرکې په ترڅ کې وویل:

٬٬د طالبانو تر راتګ وروسته ما یو کال په افغانستان کې بېکاره تېر کړ، اخر داسې وخت راغی چې وچه ډوډۍ مې نه شوه پیدا کولی، په کلي کې مې د پلار پوله پټی خرڅ کړو او زوی مې د ایران له لارې ترکیې ته په قچاق ولیږلو، زوی مې د کرواسیا په ځنګلونو کې ورک شو، نه یې مړ معلوم شو او نه ژوندی، زه له خپل واړه زوی سره د بولدک له لارې پېښور ته را وتښېدم، تاسې په الله یقین وکړی چې زه اوس په پېښور کې په یوه نمجنه کوټه کې پروت یم، مېرمن مې له پنځو لوڼو سره په وطن کې پاتې ده او زه دلته له خپل ماشوم زوی سره پروت یم.٬٬

په ۲۰۰۱ کال کې کله چې د طالبانو لومړی امارت سقوط شو په افغانستان کې د موسیقۍ د ثبت ځینې سټوډیوګانې او د سونډ سېسټمونو ځینې واړه او متوسط روزګارونه پیل شول چې د طالبانو د دویم ځل راتګ سره دا ټول روزګارونه په ټپه ودرېدل، په کابل کې د موسیقۍ ثبت دیوې خصوصي سټوډیو مالک په مرکه کې وویل:

٬٬ د طالبانو د راتګ په لومړۍ اونۍ کې څو تنه زما سټوډیو ته را ننوتل، ما فکر نه کاوه چې دوی به د تېرځل په شان فوراً د موسیقۍ پر آلاتو برید وکړي خو له بدبختۍ نه د موسیقۍ کومې آلې چې د سټوډیو په تالار کې پرتې وې دوی ولیدلې، د آلاتو د ماتولو ترڅنګ یې زما د سټوډیو میکسرونه، مایکونه او ګڼ شمېر نور وسایل مات کړل او زه یې هم دیوې اونۍ لپاره بندي کړم، زه چې کله را خلاص شوم نو د اطلاعاتو فرهنګ وزارت د « خلکو فرهنګ ریاست» په نوم ریاست ته ورغلم او هلته مې غوښتل خپل شکایت ثبت کړم، کله چې هتله لاړم راته وویل شول چې ته هیڅ حق نه لرې چې عریضه وکړې ځکه تا شل کاله د طاغوت په خدمت کې تېر کړي دي الله تعالی ته توبه وباسه٬٬

طالبان چې موسیقي د طاغوت او شیطان د فعالیت وسیله بولي په ټول هېواد کې د دوی د امر باالمعروف وزارت له خوا په ټول قوت نه یوازې دا چې پر موسیقۍ بندیزونه لګیدلي بلکې د موسیقۍ لسګونه زره آلات مات شوي له منځه وړل شوي دي چې نوموړی وزارت یې د خپلو فعالیتونو په توګه په ویاړ سره یادونه کوي.

**د نړیوالو بشري سازمانونو دریځ:**

د بشري حقونو نړیوال سازمانونه لکه **ملګرو ملتونو، د بخښنې نړیوال سازمان (Amnesty International)**، او **هیومن رایټس واچ (Human Rights Watch)** د طالبانو دا اقدامات په کلکه غندلي دي. دوی وایي چې دا کړنې د بیان ازادي، د کلتوري حقونو نقض، او د بشري حقونو نړیوالو اصولو خلاف عمل دی او طالبان باید چې د غو بندیزونو ته دپاې ټکی کیږي، نوموړيو سازمانونو په لومړي سر کې له طالبانو وغوښتل چې د سندرغاړو او کلتوري فعالینو خوندیتوب تأمین کړي، د موسیقۍ او کلتوري فعالیتونو بیا پیل ته اجازه ورکړي، پر هغو ادارو او کسانو فشار راوړي چې د سندرغاړو پروړاندې د تاوتریخوالي عاملین دي او ددوی بشري حقونه نقض کوي، په همدې ترتیب د بشري حقونو سازمانونو د افغانستان له ګاونډیو هیوادونو ایران او پاکستان څخه په خاصه توګه غوښتنه وکړه چې د پناه غوښتونکو لپاره د ملاتړ اسانتیاوې برابرې کړي اما په نوموړو هېوادونو کې مېشت افغان موسیقاران وايي چې ددوی وضعیت ته هیڅ ډول پاملرنه نه ده شوې او دوی هر چیرې له جدي ستونزو سره مخ دي.

 اما دا چې طالبانو په ټول هېواد کې د نجونو پر مکتبونو هم بندیزونه لګولی د موسیقۍ بد وضعیت یې د بشري حقونو د نړیوالو او سیمه ییزو سازمانونو او همدا راز د د افغانستان دخلکو له ذهنیت څخه هېر کړی دی.

طالبان په دې هکله دهیڅ کوم نړیوال او یا سیمه ییز سازمان مداخله نه مني او دهغوی غوښتنې دیوې بهرنۍ مداخلې په توګه په کلکه غندي.

د افغانستان دکورنیو بشري سازمانونو او مدافعې بنسټونو اکثریت فعالان چې دا مهال له هېواده وتلي وايي چې ملګري ملتونه باید په کور دننه او ګاونډیو هیوادونو کې د افغان سندرغاړو ستونزو ته رسیدګي وکړي او پرې نه ږدي چې د موسیقۍ له عرصې سره تړلي انسانان د لوږې له امله تلف شي.

نوموړي فعالان په دې باور دي چې د موسیقۍ هنرمندانو پروړاندې روان محدودیتونه له یوې خوا د افغان کلتور، موسیقۍ، او تاریخ پر وړاندې یوه جدي ننګونه ده او له بله پلوه دا بندیزونه باعث کیږي چې له دې عرصې سره تړلي انسانان د خوراکي توکو او درملو د نشتون له کبله تلف شي، ځکه نو نړیواله ټولنه باید د دې ستونزې د هواري لپاره جدي اقدامات وکړي او د سندرغاړو د ژوند او کلتوري حقونو خوندي کولو لپاره کوټلي ګامونه واخلي.